SKRIFTLIG FORESPØRGSEL P-0279/00

af Roberta Angelilli (UEN) til Kommissionen

(3. februar 2000)

Om: Lukning af Goodyear-fabrikken i Cisterna di Latina i Italien

For nylig blev det offentliggjort, at Goodyear-fabrikken i Cisterna di Latina lukker. Dette medfører fyring af ca. 560 ansatte, og hertil kommer et tilsvarende antal arbejdstagere hos underleverandørerne. Denne lukning, som kan bringe et område, der allerede er i vanskeligheder, ud i en alvorlig krise, sker på grund af overskud af produktionskapacitet... og.... konkurrenceforholdene inden for hele dækindustrien i Europa. Goodyear har imidlertid siden 1965 modtaget talrige afgiftslettelser og forskellige former for støtte, både af national og europæisk art.

På grundlag af ovenstående bedes Kommissionen oplyse følgende:

1. Mener Kommissionen ikke, at ovennævnte sag er i modstrid med Rådets direktiv 98/59/EF(1)af 20. juli 1998 om tilnærmelse af medlemsstaternes lovgivninger vedrørende kollektive afskedigelser?

2. Er den manglende høring af arbejdstagerne under drøftelserne med virksomhedsledelsen ikke i modstrid med Rådets direktiv 94/45/EF(2)om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne?

3. Har Kommissionen sørget for at udarbejde en evaluering af gennemførelsen af direktivet om samfinansiering og virksomhedslukning samt foreslå effektive sanktioner, der kan anvendes i tilfælde af manglende overholdelse af direktivet, således som det er foreskrevet i Europa-Parlamentets beslutning om omstrukturering af virksomheder i forbindelse med globaliseringen (B-0185/1999), og falder sagen vedrørende Goodyear i Cisterna di Latina ind under dette område?

4. Anser Kommissionen det ikke for hensigtsmæssigt, således som det foreskrives i nævnte beslutning, at der bør aftales en række sociale klausuler med Goodyear, som kan beskytte arbejdstagerne, også i betragtning af, at Goodyear har andre fabrikker i Europa?

5. Bør Kommissionen ikke i forbindelse med bevillingen af strukturfondsmidler for tidsrummet 2000-2006 til Goodyear-fabrikker i medlemslandene tage hensyn til, hvad der er sket i Cisterna di Latina, og gøre udbetaling af økonomisk støtte fra Unionen betinget af, at lederne af dette multinationale selskab på mellemlang sigt, påtager sig nogle forpligtelser, for så vidt angår beskæftigelse og udvikling på lokalt plan?

6. Bør Kommissionen ikke kontrollere, om der er et økonomisk grundlag for Goodyears beslutning i Italien i betragtning af, at det multinationale selskabs plan for 2000, der blev forelagt i Las Vegas den 20. januar 2000, taler om positive økonomiske fremtidsudsigter og en planlagt vækst i produktiviteten og konsolideringen af markedsstillingen, også i Europa, således at Goodyear for det 21. århundrede oven i købet planlægger nye erhvervelser?

7. Mener Kommissionen ikke, at sådanne nødsituationer bedre kunne klares, hvis arbejdstagerne havde en andel i aktiekapitalen?

(1) EFT L 225 af 12.8.1998, s. 16.

(2) EFT L 254 af 30.9.1994, s. 64.

Samlet svar afgivet på Kommissionens vegne af Anna Diamantopoulou på skriftlige forespørgsler E-2739/99 og P-0279/00

(6. marts 2000)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.